ข่าวดีทางเศรษฐกิจ คือข่าวร้ายตลาดหุ้น
โดย...จิรวัฒน์ สุภรณ์ไพบูลย์
14 ธ.ค. 2558

โดย...จิรวัฒน์ สุภรณ์ไพบูลย์
เมื่อต้นเดือน ธ.ค.ที่ผ่านมา ธนาคารกลางยุโรป (ECB) ได้ประกาศมาตรการอัดฉีดสภาพคล่อง (หรือเพิ่มปริมาณเงินเข้าสู่ระบบ/QE) เพิ่มเติม แต่กลับสร้างความผิดหวังให้กับนักลงทุนเป็นอย่างมาก เนื่องจากมาตรการที่ออกมาน้อยกว่าความคาดหวังที่นายมาริโอ ดรากี ได้สื่อสารกับนักลงทุนไว้ โดยมีรายละเอียดของมาตรการดังนี้ 1.ลดอัตราดอกเบี้ยเหลือ -0.30% (คาด -0.40%) 2.ขยายระยะเวลาเพิ่ม 6 เดือน (คาด 12 เดือน) 3.คงปริมาณการทำ QE ที่ 6 หมื่นล้านยูโร (คาดเพิ่มเป็น 8 หมื่นล้านยูโร) ความผิดหวังดังกล่าวส่งผลให้ตลาดหุ้นยุโรปลดลงไปกว่า 3% ขณะที่เงินยูโรที่แข็งค่าขึ้นมา 3%
แต่ถ้าวิเคราะห์ลึกๆ แล้ว สาเหตุที่ ECB ประกาศมาตรการน้อยกว่าที่หลายฝ่ายคาดไว้ น่าจะมาจากสัญญาณการฟื้นตัวทางเศรษฐกิจยูโรโซนที่ดีขึ้น เห็นได้จากคาดการณ์ตัวเลขการเติบโต GDP ที่ 1.5% ในปีนี้ และจะปรับตัวดีขึ้นเป็น 1.7% ในปีหน้า ถ้าจำกันได้สถานการณ์ตลาดหุ้นยุโรปในขณะนี้คล้ายคลึงกับตลาดหุ้นสหรัฐในช่วงปี 2556 ที่เฟดกำลังจะตัดสินใจยุติมาตรการ QE หลังจากที่เศรษฐกิจสหรัฐกลับมาฟื้นตัวได้อีกครั้ง ซึ่งน่าจะถือว่าเป็นข่าวดี แต่ตลาดหุ้นกลับปรับตัวลงแรง เพราะนักลงทุนเสพติดกับสภาพคล่องที่ล้นตลาด และการยกเลิกมาตรการ QE จะส่งผลให้สภาพคล่องหมดไป
ในสถานการณ์เช่นนี้ ข่าวดีทางเศรษฐกิจยุโรปก็จะกลายเป็นข่าวร้ายสำหรับตลาดหุ้นยุโรปเพราะ ECB อาจจะไม่จำเป็นต้องกระตุ้นเพิ่มอีก ในทางกลับกันเศรษฐกิจที่แย่ลงอาจทำให้หุ้นขึ้น เพราะนักลงทุนคาดว่า ECB จะออกมาตรการเพิ่มเติม ดังนั้น ตลาดหุ้นยุโรปจะยังผันผวนไปอีกระยะ จนกว่าจะชัดเจนว่าเศรษฐกิจกลับมาเติบโตได้อย่างแท้จริงอีกครั้ง และกำไรของบริษัทเติบโตได้แม้ดอกเบี้ยจะขาขึ้น (เหมือนที่กำลังเกิดขึ้นกับสหรัฐในตอนนี้) ข่าวดีทางเศรษฐกิจก็จะกลับมาเป็นข่าวดีสำหรับตลาดหุ้นอย่างที่ควรจะเป็น
ประกอบกับมูลค่าพื้นฐานของตลาดหุ้นยุโรปที่ค่อนข้างแพงในปัจจุบัน นักลงทุนจึงควรลดน้ำหนักหุ้นยุโรปในพอร์ตลงทุนบางส่วน และกลับเข้าไปลงทุนอีกครั้งในช่วงที่ตลาดหุ้นปรับฐาน เพราะในระยะยาวตลาดหุ้นยุโรปยังได้รับผลดีจากเศรษฐกิจที่ค่อยๆ ฟื้นตัว และกลับมาเป็นขาขึ้นได้อีกครั้ง